Valentino Rossi
Valentinas Rosis (it. Valentino Rossi, g. 1979 m. vasario 16 d.) – buvęs profesionalus motociklininkas iš Italijos. Jis yra vienas sėkmingiausių motociklininkų visoje sporto istorijoje – italas yra laimėjęs 9 pasaulio motociklų čempiono titulus. Valentinas pradėjo savo motociklininko karjerą pastūmėtas savo tėvo Graziano Rossi, kuris taip pat buvo motociklų lenktynininkas. V. Rosis profesionalo karjerą pradėjo 1996 m. Aprilia komandoje 125 cm³ lenktynėse. Kitais metais jis tapo šio čempionato nugalėtoju. 1998 m. jis perėjo į aukštesnės klasės – 250 cm³ kategorijos čempionatą. Pirmais metais čia jis buvo antras, o 1999 m. tapo čempionu. 2000 m. jis perėjo į 500 cm³ kategorijos čempionatą. Čia taip pat pirmus metus buvo antras, kitus – nugalėtojas. 2002 m. buvo sukurtas galingiausių motociklų Moto GP čempionatas. Nuo įkūrimo metų iki 2009 m. sezono italas tapo čempionu net šešis kartus. Moto GP čempionate V. Rosis yra pasiekęs didelę dalį rekordų. 2014 m. V. Rosis įkūrė profesionalią komandą „VR46 Racing Team“, kurios motociklininklai dalyvauja Moto2 ir Moto GP klasėse. 2021 m. rugpjūčio 5 d. italas pranešė, kad 2021 m. sezonas bus paskutinis jo karjeroje. 2021 m. lapkričio 14 d. Valensijos GP buvo paskutinės lenktynės italo karjeroje. Po 2021 m. sezono V. Rosis buvo įrašytas į MotoGP šlovės galeriją.